Ses sterf op N1 buite PretoriaSes mense, drie van hulle kinders, het Sondagoggend in die ongeluk gesterf. (Foto: Medi-Egde First Responders/Facebook) Ses mense is dood en nog twee beseer in ŉ ongeluk op die N1-hoofweg naby Hammanskraal, noord van Pretoria. Charles Mabaso, woordvoerder van die Tshwane-nooddienste, het gesê die ongeluk is Sondag om 09:26 aangemeld. In dié stadium lyk dit of ŉ ligte motorvoertuig agter in ŉ vragmotor vasgery het, het Mabaso gesê. (Foto: @Ladyramie/Twitter) Volgens ŉ verklaring van Medi-Edge-nooddienste het die twee voertuie egter reg van voor gebots. Vier van die oorledenes is buite die voertuig op die toneel gevind. Hulle is vermoedelik uit die motor geslinger. Nóg ŉ persoon moes met lewenskake uit dié motorwrak gered word. Dié persoon is ernstig beseer, het Mabaso gesê Die liggaam van ŉ vyfde persoon is later op die toneel gevind. Drie van die oorledenes is kinders, het Mabaso gesê. Die pad is vir verkeer gesluit. (Foto: Medi-Egde First Responders/Facebook) Die vragmotorbestuurder het op die toneel gesterf en ŉ passasier in dié voertuig is ernstig beseer. Dié persoon moes ook met lewenskake uit die vragmotor bevry word. Mabaso het gesê die N1-Suid is vir verkeer gesluit. Motoriste is gevra om alternatiewe roetes soos die R101 te gebruik om die ongelukstoneel te vermy. Die polisie ondersoek die voorval.